A5 บวกแรง 8% ลุ้นครึ่งหลังโตดี ลุยผุด 3 โครงการใหม่ 4.5 พันล้าน ปักธงยอดขายปีนี้พันล้าน
A5 บวกแรง 8% ลุ้นครึ่งหลัง 65 โตดี ลุยผุด 3 โครงการใหม่ 4.5 พันล้าน ดันยอดขายปีนี้เข้าเป้าพันล้าน โดย ณ เวลา 15:37 น. อยู่ที่ระดับ 2.16 บาท เพิ่มขึ้น 0.16 บาท
A5 บวกแรง 8% ลุ้นครึ่งหลัง 65 โตต่อ ลุยผุด 3 โครงการใหม่ 4.5 พันล้าน ดันยอดขายปีนี้เข้าเป้าพันล้าน
8 ก.ย. 2565

ผู้สื่อข่าวรายงานว่า วันนี้ (8ก.ย.65) ราคาหุ้นบริษัท แอสเซท ไฟว์ กรุ๊ป จำกัด (มหาชน) หรือ A5 ณ เวลา 15:37 น. อยู่ที่ระดับ 2.16 บาท เพิ่มขึ้น 0.16 บาท หรือ 8.00% โดยทำจุดสูงสุดที่ 2.26 บาท และทำจุดต่ำสุดที่ 2.06 บาท ด้วยมูลค่าการซื้อขาย 242.86 ล้านบาท

โดยก่อนหน้านี้นายศุภโชค ปัญจทรัพย์ ประธานเจ้าหน้าที่บริหาร A5 เปิดเผยว่า ผลการดำเนินงานไตรมาส 2/2565 บริษัทมีกำไรสุทธิ 28.89 ล้านบาท เพิ่มขึ้น 455.27% จากช่วงเดียวกันของปีก่อนที่มีกำไรสุทธิ 5.20 ล้านบาท และมีรายได้รวม 229.34 ล้านบาท เพิ่มขึ้น 8.60% จากช่วงเดียวกันของปีก่อนที่มีรายได้รวม 211.18 ล้านบาท ส่วนใหญ่มาจากการโอนกรรมสิทธิ์บ้านในโครงการวนา เรสซิเดนซ์ พระราม 9-ศรีนครินทร์ และโครงการ บ้านรชยา วงแหวน-นาดี จังหวัดอุดรธานี ประกอบกับบริษัทสามารถบริหารต้นทุนในการขายได้อย่างมีประสิทธิภาพ
ขณะที่บริษัทฯวางแผนเปิดโครงการใหม่อีก 3 โครงการ มูลค่าโครงการรวมกว่า 4,500 ล้านบาท ในช่วงที่เหลือของปีนี้ เพื่อมุ่งสู่เป้าหมายยอดขาย 1,000 ล้านบาท ตามที่บริษัทฯ วางไว้ ได้แก่ โครงการบ้านแนวราบระดับซูเปอร์ลักซ์ชัวรี่ ในพื้นที่กรุงเทพฯ มูลค่าโครงการ 2,700 ล้านบาท โครงการบ้านรชยา ประชาสันติ จังหวัดอุดรธานี มูลค่าโครงการ 270 ล้านบาท ปัจจุบันมียอดจองตั้งแต่ยังไม่เปิดพรีเซล และบ้านจัดสรรอีก 1 โครงการในจังหวัดอุดรธานี มูลค่าโครงการ 1,600 ล้านบาท
นอกจากนี้บริษัทฯ อยู่ระหว่างเจรจาซื้อที่ดิน เพื่อเตรียมไว้พัฒนาโครงการใหม่ในปีหน้า คาดว่าจะเซ็นสัญญาได้ 1-2 แปลงในเร็วๆ นี้ รวมถึงมองหาที่ดินเพิ่มเติมในทำเลที่มีศักยภาพ ส่วนความคืบหน้ายอดขายโครงการคอนโดมิเนียมระดับซูเปอร์ลักซ์ชัวรี่ “ต้นสน วัน เรสซิเดนซ์” มูลค่าโครงการประมาณ 3,000 ล้านบาท ปัจจุบันมียอดขายแล้วกว่า 87% คาดว่าจะก่อสร้างแล้วเสร็จพร้อมโอนกรรมสิทธ์ในไตรมาส 2 ปีหน้าตามแผนที่วางไว้